**ΠΡΥΤΑΝΕΙΑ – ΤΟΜΕΑΣ ΕΠΙΚΟΙΝΩΝΙΑΣ**

**Ημερομηνία:** Πέμπτη, 27 Μαρτίου 2025

**Διαδικτυακή Εκδήλωση: «Κοινοτική Μαιευτική: Υπηρεσίες, προκλήσεις και προοπτικές» με αφορμή την Παγκόσμια Ημέρα Υγείας 2025**

**Με αφορμή την Παγκόσμια Ημέρα Υγείας 2025 με σύνθημα «Υγιείς αφετηρίες, ελπιδοφόρο μέλλον»**, το [**Ανοικτό Πανεπιστήμιο Κύπρου**](https://www.ouc.ac.cy/index.php/el/) **(ΑΠΚΥ)** και το Μεταπτυχιακό του Πρόγραμμα «[**Διοίκηση Μονάδων Υγείας**](https://www.ouc.ac.cy/index.php/el/studies/programmes/master/master-dmy)», σε συνεργασία με την [**Επιτροπή Μαιών/Μαιευτών του Παγκύπριου Συνδέσμου Νοσηλευτών και Μαιών Κύπρου**](https://cyna.org/%CE%B5%CF%80%CE%B9%CF%84%CF%81%CE%BF%CF%80%CE%B7-%CE%BC%CE%B1%CE%B9%CF%89%CE%BD/), διοργανώνει τη **Δευτέρα, 7 Απριλίου 2025, διαδικτυακή εκδήλωση** **με θέμα: «**[**Κοινοτική Μαιευτική: Υπηρεσίες, προκλήσεις και προοπτικές**](https://www.ouc.ac.cy/index.php/el/news-events-menu-2/ekdiloseis-2021/4860-worldhealthday)**»**. Στόχος της εκδήλωσης είναι να τιμήσει τις εγκυμονούσες μητέρες και τα νεογνά και να ενημερώσει το κοινό για τις υπηρεσίες κοινοτικής μαιευτικής που είναι διαθέσιμες στις εγκυμονούσες, τις λεχωΐδες και τα νεογνά στην Κύπρο. Η εκδήλωση θα πραγματοποιηθεί **μεταξύ 17:00 και 18:00 μ.μ. διαδικτυακά** μέσω των εργαλείων τηλεκπαίδευσης του ΑΠΚΥ **στον σύνδεσμο:** [**https://shorturl.at/pqHgB**](https://shorturl.at/pqHgB)

**Ομιλήτριες στην εκδήλωση είναι οι:**

* **Χριστιάνα Γρηγορίου** (RM, BSc, MSc, PHD(c), ΝΛ-Μαία, Γενικό Νοσοκομείο Αμμοχώστου και υποψήφια διδάκτωρ του ΑΠΚΥ) με θέμα παρουσίασης: **«Δεδομένα για την Κοινοτική Μαιευτική στην Κύπρο και το εξωτερικό»**
* **Μαρία Παναγιώτου** (RN, RM, BSc, MSc, PHD(c), ΝΛ-Μαία, Συντονίστρια Υπηρεσίας Κοινοτικής Μαιευτικής Ο.Κ.Υπ.Υ) με θέμα παρουσίασης: **«Υπηρεσίες που προσφέρονται στις εγκυμονούσες, τις λεχωΐδες και τα νεογνά στην Κύπρο»**
* **Νταϊάνα Κωνσταντινίδη** (Δικηγόρος, LLB, LLM, LPC, CIArb, BTT, Barrister of England and Wales) με θέμα παρουσίασης: **«Ασφαλιστική κάλυψη των Μαιών και των υπηρεσιών κοινοτικής μαιευτικής στην Κύπρο»**

**Την εκδήλωση και τη συζήτηση θα συντονίσει ο** **Δρ.** [**Ελπιδοφόρος Σ. Σωτηριάδης**](https://www.ouc.ac.cy/index.php/el/profiles/elpidoforos-soteriades)**,** Ιατρός Εργασίας και Αναπληρωτής Καθηγητής Επιδημιολογίας και Δημόσιας Υγείας στο Μεταπτυχιακό πρόγραμμα «Διοίκηση Μονάδων Υγείας» του ΑΠΚΥ.

Οι ομιλήτριες θα αναφερθούν σε ουσιώδη ζητήματα, όπως είναι η Κοινοτική Μαιευτική στην Κύπρο (ιστορική αναδρομή και ερευνητικά δεδομένα για την Κύπρο και το εξωτερικό), οι υπηρεσίες μαιευτικής φροντίδας που αφορούν προγεννητικά στις εγκύους και μεταγεννητικά στις λεχωΐδες και στα νεογνά, με ειδική αναφορά στις προκλήσεις που αντιμετωπίζει η Υπηρεσία Κοινοτικής Μαιευτικής, καθώς και σε θέματα που άπτονται της ασφαλιστικής κάλυψης των μαιών στην Κύπρο και τις προοπτικές για βελτίωση των εν λόγω υπηρεσιών στον δημόσιο και τον ιδιωτικό τομέα.

Σύμφωνα με τον Παγκόσμιο Οργανισμό Υγείας, περίπου 300.000 γυναίκες χάνουν τη ζωή τους κάθε χρόνο κατά την εγκυμοσύνη ή τον τοκετό, ενώ περίπου 2 εκατομμύρια μωρά γεννιούνται νεκρά και πάνω από 2 εκατομμύρια ακόμα πεθαίνουν στον πρώτο μήνα της ζωής τους. Η Παγκόσμια Ημέρα Υγείας επικεντρώνεται φέτος στην υγεία της μητέρας και του νεογνού. Η εκστρατεία του Παγκόσμιου Οργανισμού Υγείας παροτρύνει τις κυβερνήσεις και την κοινότητα των επαγγελματιών υγείας να εντείνουν τις προσπάθειές τους για την πρόληψη των επιπλοκών και των θανάτων μητέρων και νεογνών, δίνοντας προτεραιότητα στη μακροπρόθεσμη υγεία και ευημερία των γυναικών και των παιδιών.